Politikerne i Jammerbugt Kommune vil opføre 15 vindmøller i Store Vildmose tæt ved en kongeørns levested. Men det bliver ikke uden kamp

Troels Flyvholm bor lige uden for Pandrup i Jammerbugt Kommune og elsker den vilde natur i Store Vildmose tæt ved hans hjem. - Vi har et fantastisk landskab herude. Vi har et fantastisk dyreliv og naturen i det hele taget er storslået, siger Troels Flyvholm, der til daglig er ejendomsadministrator. Det er derfor måske ikke så overraskende, at han er modstander af opførslen af 15 store vindmøller i netop Store Vildmose. Og det skyldes en sjælden fugl. - Hvis du ser oppe ved de grantræer deroppe, har vi en af kongeørnens reder. Det ligger kun tre kilometer fra projektområdet, siger Troels Flyvholm. Kritisk truet Kongeørnen er registreret som "kritisk truet" og er omfattet af EU's fuglebeskyttelsesdirektiv. Derfor mener Troels Flyvholm, at vindmølleprojektet bør skrottes. Og han får opbakning fra uventet kant. For selvom politikerne i Jammerbugt Kommune har sendt projektet videre til godkendelse i byrådet, så er det sket i strid med anbefalinger fra kommunens egne rådgivere. Kommunens egen advokat har i en skrivelse anført, at "kommunen ikke ses at kunne komme uden om at vurdere, at vindmølleprojektet med den nuværende placering af møllerne sandsynligvis vil være i strid med fuglebeskyttelsesdirektivets artikel 4." Også kommunens faglige rådgivere har advaret mod en godkendelse af vindmølleprojektet i dens nuværende form og anbefalet, at der er behov for yderligere fugleundersøgelser, der varer mindst et år. Endelig har Miljøstyrelsen ad to omgange gjort Jammerbugt Kommune opmærksom på fuglebeskyttelsesdirektivet og kaldt placeringen af vindmøllerne "problematisk" i forhold til at beskytte kongeørnen. Det fremgår af sagen, at disse oplysninger er sidestillet med oplysninger fra advokaten for det firma, der ønsker at opstille vindmøllerne i vildmosen - til stor forundring for den advokat, der repræsenterer Thomas Flyvholm og andre kritikere af projektet. Troels Flyvholm forventer, at vindmølleprojektet bliver endeligt vedtaget af byrådet på torsdag, men det bliver ikke det sidste vingeslag. - Så er der en klagesag på vej. Den er allerede skrevet. Og den bliver selvfølgelig indgivet til begge nævn – Planklagenævnet og Miljø- og Fødevareklagenævnet, fastslår Troels Flyvholm.